《阅军后坐凭虚阁》
明代·王问

崇坛建牙旗，虎帐罗干将。
甲士既森列，车骑亦腾骧。
回翔云鸟合，翕忽风雷张。
军容虽具陈，畴为选其良。
阁中见双阙，省署郁相望。
忆昔定鼎年，我武正维扬。
亦有熊罴士，勇略靖百疆。
今时且宁谧，所志在张皇。
秩卑力不任，凭槛虚感伤。

作者简介：（1497—1576）常州府无锡人，字子裕。嘉靖十七年进士。除户部主事，监徐州仓，减羡耗十二三。改南职方，历车驾郎中、广东按察佥事。父死，不复仕，隐居湖滨宝界山，兴至则为诗文，或点染丹青，山水人物花鸟皆精妙。以学行称，门人私谥文静先生。